KLASA: 034-05/25-01/39

URBROJ: 711-02-02/05-2025-02

Zagreb, 3. travnja 2025.

**HELENCA PIRNAT DRAGIČEVIĆ**

**pravobraniteljica za djecu**

**Predmet: mišljenje na zahtjev obveznice Helence Pirnat Dragičević**

**- daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 21. ožujka 2025. otvorilo predmet povodom zahtjeva za davanjem mišljenja koji je podnijela obveznica Helenca Pirnat Dragičević, pravobraniteljica za djecu.

U podnesenom zahtjevu obveznica je navela da obnaša dužnost pravobraniteljice za djecu od 17. studenoga 2017. te da joj mandat ističe krajem ove godine. U nastavku je navela da se praćenjem prava i sigurnosti djece u sportu u Republici Hrvatskoj bavila i prije stupanja na javnu dužnost pravobraniteljice za djecu kroz rad na predmetima vezanim za nasilje i zlostavljanje djece kroz pravosudni postupak kada je uočila potrebu za uspostavljanjem boljih zaštitnih mehanizama koji bi osigurali sigurnu i pravednu okolinu za sve sudionike uključene u sport. Dalje je napomenula da posebnu pažnju zlostavljanju u sportu sada pridaju mnoge međunarodne i nacionalne institucije te da se u cilju rješavanja navedenog problema u Republici Hrvatskoj provodi više projekata odnosno uvode se novine koje bi trebale osigurati učinkovitu zaštitu djece sportaša. S obzirom na iskustvo u praćenju navedene problematike te poznavanje prakse nekih drugih država članica Europske unije koje su uspješno integrirale mjere za sigurnije okruženje za djecu sportaše, a radi izgradnje cjelovitog sustava za zaštitu djece u sportu u Hrvatskoj, obveznica je navela da joj se obratio predsjednik Hrvatskog olimpijskog odbora radi njenog povremenog i privremenog uključivanja u aktivnosti savjetovanja povezanim sa sustavom zaštite sportaša. Obveznica je istaknula da za navedeno ne bi primala naknadu već bi iste poslove obavljala iz časti i predanosti te da isti angažman ne bi imao utjecaj na njeno obnašanje javne dužnosti jer bi isti radila u slobodno vrijeme.

Povodom navedenog zahtjeva, Povjerenstvo, u sastavu Ines Pavlačić, kao zamjenice predsjednice Povjerenstva, Igora Lukača, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 76. sjednici održanoj 3. travnja 2025. podnositeljici dalo mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 17. stavka 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Nadalje, stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo nastavno na sve navedeno, a uzimajući u obzir navode obveznice uz sadržaj i način obavljanja poslova savjetovanja predsjednika Hrvatskog olimpijskog odbora u području zaštite sportaša, utvrđuje da se obavljanje navedenih poslova ima kvalificirati kao obavljanje edukacijske odnosno sportske djelatnosti u smislu odredbe članka 17. stavka 3. ZSSI-a, slijedom čega za obavljanje navedenih poslova nije potrebno prethodno odobrenje Povjerenstva.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznica Helenca Pirnat Dragičević, elektroničkom dostavom
2. Objava na internetskoj stranici Povjerenstva
3. Pismohrana